ตำรวจไซเบอร์ เตือนระวังถูกหลอกรับบัตรกำนัล Grab Gifts ดูดเงินในบัญชี
พันตำรวจเอก กฤษณะ พัฒนเจริญ โฆษกกองบัญชาการตำรวจสืบสวนสอบสวนอาชญากรรมทางเทคโนโลยี (บช.สอท.) ประชาสัมพันธ์เตือนภัยมิจฉาชีพที่แอบอ้างเป็น Grab ส่งข้อความสั้น (SMS) แจ้งเหยื่อว่าเป็นผู้โชคดีได้รับบัตรกำนัลมูลค่าต่างๆ เพื่อหลอกให้ติดตั้งแอปพลิเคชันปลอมสำหรับควบคุมโทรศัพท์มือถือดูดเงินออกจากบัญชี  อาจเป็นไฟล์อันตราย หรือไฟล์นามสกุล .apk,  มีการให้กรอกข้อมูลส่วนบุคคล หลอกให้ตั้งรหัสผ่าน 6 หลักหลายๆ ครั้ง เพื่อหวังให้ผู้เสียหายกรอกรหัสชุดเดียวกันกับรหัสการทำธุรกรรมการเงินของแอปพลิเคชันธนาคารต่างๆ รวมไปถึงขอสิทธิ์ในการควบคุมโทรศัพท์มือถือของเหยื่อ ซึ่งมิจฉาชีพจะแสร้งหวังดีสอนขั้นตอนแก่ผู้เสียหาย และเมื่อได้สิทธิ์ควบคุมแล้วจะล็อกหน้าจอโทรศัพท์ทำให้เสมือนโทรศัพท์ค้าง ทำให้มิจฉาชีพสามารถนำรหัสที่เคยกรอกก่อนหน้านี้ทำโอนเงินออกจากบัญชีของผู้เสียหายได้ทั้งหมด ซึ่งการหลอกลวงในรูปแบบดังกล่าวมิจฉาชีพจะปรับเปลี่ยนหมุนเวียนชื่อหน่วยงานทั้งภาครัฐและเอกชน ไปตามวันเวลา สถานการณ์ในช่วงนั้นๆโฆษกกองบัญชาการตำรวจสืบสวนสอบสวนอาชญากรรมทางเทคโนโลยี  ประชาสัมพันธ์แนวทางการป้องกัน นอกจากการไม่กดลิงก์ที่เเนบมากับข้อความสั้น  (SMS) หรือติดตั้งแอปพลิเคชันต่างๆ ที่ไม่รู้จักแล้ว โดยเฉพาะอย่างยิ่งที่มาพร้อมกับข้อความการให้สิทธิพิเศษแล้ว ควรโทรตรวจสอบกับหมายเลขคอลเซ็นเตอร์ของหน่วยงานนั้น โดยตรงก่อน ไม่อนุญาตให้เข้าถึงอุปกรณ์และควบคุมโทรศัพท์มือถืออย่างเด็ดขาด รวมทั้งไม่กรอกข้อมูลส่วนตัวโดยเฉพาะอย่างยิ่งรหัสผ่าน 6 หลัก ที่ซ้ำกับแอปพลิเคชันของธนาคารในลักษณะดังกล่าว แต่หากติดตั้งแอปพลิเคชันปลอมแล้ว ให้รีบบังคับรีสตาร์ทอุปกรณ์นั้นทันที หากเกิดอาการค้างไม่ตอบสนองจนตัดสัญญาณโทรศัพท์จากมือถือไม่ได้ ให้ถอดซิมการ์ดโทรศัพท์ออก หรือทำการปิด Wi-fi Routerประชาชนสามารถตรวจสอบว่าโทรศัพท์มือถือปลอดภัยหรือไม่ โดยเข้าไปที่การตั้งค่า ไปที่การช่วยเหลือพิเศษ (Accessibility) หากไม่สามารถเข้าถึงได้แสดงว่ามีความผิดปกติ ตัดสัญญาณการเชื่อมต่อสัญญาณอินเทอร์เน็ตทันที เปิดใช้งาน Google Play Protect เพื่อตรวจสอบแอปพลิเคชันอันตราย และแนะนำให้อัปเดตระบบปฏิบัติการของโทรศัพท์ หรืออุปกรณ์ให้เป็นปัจจุบันอยู่เสมอ